Kirsten Jacobsen (FRI), 2000-04-06:
Statsministeren har gjort klart, at hvis man får en fri og uafhængig stat på Færøerne, betyder det naturligvis, at denne stat skal have den samme status som andre nordiske stater, og det synes jeg er en helt klar selvfølge.
Man kan ikke på den ene side blive en selvstændig nation og samtidig bevare de goder, der var ved at være medlem af rigsfællesskabet.
Her er jeg helt enig med regeringen.
Så kan det måske overraske regeringen, at jeg egentlig også godt kan forstå regeringens økonomiske beregninger, hvorefter regeringen mener, at man kan klare problematikken over en 3-4-årig periode.
Det er jeg sådan set rent sagligt ikke uenig i, set i lyset af det overskud, der er.
Når jeg alligevel har en anden opfattelse, er det, fordi jeg har det ønske, at den færøske befolkning skal stemme ja til at blive en selvstændig nation.
Det er jeg nemlig overbevist om at der er et flertal for, og derfor synes jeg, det er utidigt, at man fra dansk side kreerer et tilbud, som i praksis vil medføre, at man skræmmer den færøske befolkning til at sige nej, også de, der i virkeligheden gerne ville sige ja.
Det er det, der bliver konsekvensen af regeringens udspil.
Derfor er regeringen og statsministeren heller ikke nogle helte, når de går rundt og fortæller den danske befolkning, at man kan da ikke forvente, at vi skal bidrage længere end 3-4 år, hvis Færøerne vil være selvstændige. Realiteten er, at vi skal bidrage i en uendelig fremtid, fordi en folkeafstemning på Færøerne vil resultere i et kæmpe, bragende nej, og det er selvfølgelig også det, regeringen vil.
Det er det, Socialdemokratiet i Danmark vil, det er det, Socialdemokratiet på Færøerne vil, det er det, Venstre i Danmark vil, og det er det, Sambandspartiet på Færøerne vil.
De vil bevare rigsfællesskabet, og så laver de et forslag, som færingerne er nødt til at sige nej til.
Man skulle have gjort ligesom Dyne-Larsen og lavet et forslag, de ikke kunne sige nej til.
Så ville man have gjort noget godt for de danske skatteydere, for så havde man dels opnået, at færingerne havde fået selvstændighed, og samtidig opnået, at de danske skatteydere kunne se en rimelig horisont for, hvornår de slap for at være økonomiske garanter for uacceptable færøske økonomiske eventyr.
Se, det havde været klog taktik.
Men det er jo klart, at hvis man ønsker det modsatte resultat, bruger man nogle andre metoder.
Så vil jeg godt lige sige, at der har været sagt meget om hvordan og hvorledes med grundloven.
I Frihed 2000 har vi den opfattelse, at det er muligt, der er problemer med grundloven, men der er i hvert fald et andet sted, der er problemer, og som slet ikke har været drøftet.
Det er valgloven.
Jeg går ud fra som en helt klar kendsgerning, at statsministeren og regeringen er enige i, at de færøske medlemmer her i Folketinget ikke længere skal være garant for hverken pinsepakke eller andre ting, såfremt Færøerne vælger at blive selvstændige, og det vil da altid være en betryggelse for os andre.
Men ellers må man jo sige med hensyn til grundloven, at hvis der er problemer med den, er det jo mærkeligt, at Island kunne være selvstændigt i 9 år efter at have begået grundlovsbrud, inden vi ændrede grundloven, så der er jo nok også en mulighed her. Med hensyn til de to vedtagelser, som er fremsat, vil vi i Frihed 2000 stemme imod dem begge to, og jeg vil gerne begrunde det.
Jeg vil ikke tage statsministerens redegørelse til efterretning, for jeg er uenig i den.
Jeg synes, det er en meget uklog måde, man har ageret på, medmindre man vil sikre et nej på Færøerne.
Så kan man jo spørge, hvor den færøske selvbestemmelse er blevet af, og man kunne stille det samme spørgsmål til Venstre. Med hensyn til det forslag, der er fremsat af Dansk Folkeparti, synes jeg, der er lavet undersøgelser nok af denne sag, og uafhængigheden hos de eksperter kan man jo diskutere.
Hvem skal udpege dem, og hvor uafhængige skal de være?
Vi har mange erfaringer med uafhængighed herinde.
Om det nederste afsnit om, at olieindtægterne skal fordeles, er der jo kun at sige, at de blev givet væk i en skåltale i 1992, så det kan man ikke rigtig gøre noget ved.
Men Frihed 2000 vil gerne fremsætte et forslag til vedtagelse, og det lyder som følger: